ການເຄື່ອນໄຫວຕ່າງໆຂອງທ່ານເລຂາທິການໃຫຍ່ ຫງວຽນຟຸຈ້ອງ ຢູ່ ອາເມລິກາ
(ທ່ານເລຂາທິການໃຫຍ່ ຫງວຽນຟຸຈ້ອງ ເຂົ້າຮ່ວມການເຈລະຈາ
ກັບບັນດາຜູ້ຕາງໜ້າບັນດາວິສາຫະກິດໃຫຍ່ຂອງອາເມລິກາ)
ຕອນບ່າຍວັນທີ 08/07, ທ່ານເລຂາທິການໃຫຍ່ ຫງວຽນຟຸຈ້ອງ ແລະ ຄະນະຜູ້ແທນຂັ້ນສູງຫວຽດນາມ ໄດ້ເຂົ້າຮ່ວມການເຈລະຈາໂຕະມົນກັບບັນດາຜູ້ຕາງໜ້າບັນດາວິສາຫະກິດໃຫຍ່ຂອງອາເມລິກາ, ໂດຍຫ້ອງການການຄ້າ ແລະ ສະພາດຳເນີນທຸລະກິດອາເມລິກາ - ອາຊຽນ ຈັດຕັ້ງ. ທ່ານເລຂາທິການໃຫຍ່ ຫງວຽນຟຸຈ້ອງ ໄດ້ແລກປ່ຽນກັບບັນດາກຸ່ມບໍລິສັດຂອງອາເມລິກາ ບາງຈຸດໃຫຍ່ກ່ຽວກັບສະພາບການເສດຖະກິດຂອງຫວຽດນາມ, ບັນດາແຜນນະໂຍບາຍ ແລະ ລັດຖະນະໂຍບາຍເພື່ອແນໃສ່ສ້າງເງື່ອນໄຂຊຸກຍູ້ການພັດທະນາເສດຖະກິດ ແລະ ເພີ່ມທະວີການພົວພັນຮ່ວມມືດ້ານເສດຖະກິດ, ການຄ້າ, ການລົງທຶນລະຫວ່າງ 2 ປະເທດຫວຽດນາມ ແລະ ອາເມລິກາ ກວ່າອີກ. ຜູ້ຕາງໜ້າບັດດາກຸ່ມບໍລິສັດອາເມລິກາ ສະແດງຄວາມເຊື່ອໝັ້ນວ່າ, ສັນຍາການຄ້າຂ້າມປາຊີຟິກ (TPP) ທີ່ພວມປຶກສາຫາລື ຈະນຳມາເຊິ່ງກາລະໂອກາດຫຼາຍຢ່າງກ່ຽວກັບດ້ານການຄ້າ ແລະ ການລົງທຶນລະຫວ່າງອາເມລິກາ ແລະ ຫວຽດນາມ.
ທ່ານເລຂາທິການໃຫຍ່ ຫງວຽນຟຸຈ້ອງ ແລະ ບັນດາສະມາຊິກຄະນະຜູ້ແທນຂັ້ນສູງຫວຽດນາມ ໄດ້ຮັບຮູ້ການປະກອບສ່ວນຢ່າງຕັ້ງໜ້າຂອງປະຊາຄົມວິສາຫະກິດອາເມລິກາ ເຂົ້າໃນການພັດທະນາເສດຖະກິດ ແລະ ສະຫວັດດີການສັງຄົມຂອງຫວຽດນາມ, ສົ່ງເສີມບັນດາວິສາຫະກິດອາເມລິກາ ເພີ່ມທະວີການລົງທຶນເຂົ້າຫວຽດນາມ ໃຫ້ເໝາະສົມກັບທີ່ຕັ້ງ ແລະ ແຫຼ່ງກຳລັງຂອງອາເມລິກາ, ທ່ານເລຂາທິການໃຫຍ່ ຫງວຽນຟຸຈ້ອງ ໃຫ້ຮູ້ວ່າ.
“ບັນດາໂຄງການລົງທຶນຕົ້ນຕໍ່ຂອງວິສາຫະກິດອາເມລິກາ ສ່ວນຫຼາຍແມ່ນສຸມໃສ່ເຂົ້າໃນຂົງເຂດເຕັກໂນໂລຊີ, ສື່ສານ, ນ້ຳມັນອາຍແກັດ, ອຸດສາຫະກຳ, ພະລັງງານ, ພື້ນຖານໂຄງລ່າງ, ການເງິນ, ທະນາຄານ, ການບໍລິການທີ່ມີຄຸນນະພາບ ແລະ ມີມູນຄ່າເພີ່ມສູງ… ພວກຂ້າພະເຈົ້າຕີລາຄາສູງບັນດານັກລົງທຶນທີ່ມາຈາກອາເມລິກາ ໄດ້ປະກອບສ່ວນສຳຄັນເຂົ້າໃນການພັດທະນາເສດຖະກິດ, ສັງຄົມຂອງຫວຽດນາມ, ພ້ອມທັງເພີ່ມທະວີການເຊື່ອມຕໍ່ການພົວພັນລະຫວ່າງ 2 ປະເທດ”.
ກ່າວຄຳເຫັນທີ່ງານລ້ຽງລະຫວ່າງທ່ານເລຂາທິການໃຫຍ່ ຫງວຽນຟຸຈ້ອງ ກັບຜູ້ຕ່າງໜ້າປະຊາຄົມວິສາຫະກິດອາເມລິກາ, ໂດຍຫ້ອງການການຄ້າອາເມລິກາ ແລະ ສະພາດຳເນີນທຸລະກິດອາເມລິກາ - ອາຊຽນ ຈັດຕັ້ງ, ທ່ານເລຂາທິການໃຫຍ່ ຫງວຽນຟຸຈ້ອງ ປາດຖະໜາວ່າ, ບັນດາວິສາຫະກິດອາເມລິກາ ຈະເຂົ້າຮ່ວມການຂຸດຄົ້ນກາລະໂອກາດ, ລົງທຶນເຂົ້າຫວຽດນາມ ບັນດາໂຄງການທີ່ມີມູນຄ່າເພີ່ມສູງ, ນຳໃຊ້ເຕັກໂນໂລຊີທັນສະໄໝ, ບໍ່ສົ່ງມົນລະຜິດເຖິງສິ່ງແວດລ້ອມ; ທັງຮັບໃຊ້ຍຸດທະສາດດຳເນີນທຸລະກິດທົ່ວໂລກຂອງຕົນ, ທັງປະກອບສ່ວນພັດທະນາການພົວພັນຄູ່ຮ່ວມມືຮອບດ້ານລະຫວ່າງ 2 ປະເທດເພື່ອມຸ່ງໄປສູ່ລະດັບສູງໃໝ່.
ແລະ ກໍ່ໃນຕອນບ່າຍວັນທີ 8/7, ທ່ານເລຂາທິການໃຫຍ່ ຫງວຽນຟູ໋ຈ້ອງ ໄດ້ມາຢ້ຽມຢາມ ແລະ ກ່າວຄຳເຫັນທີ່ສູນຄົ້ນຄ້ວາຍຸດທະສາດ ແລະ ສາກົນອາເມລິກາ (CSIS) ໃນຖານະເປັນນັກປາຖະກະຖາຕົ້ນຕໍ. ບົດຄຳເຫັນຂອງທ່ານເລຂາທິການໃຫຍ່ ຫງວຽນຟູ໋ຈ້ອງ ດ້ວຍຫົວຂໍ້ວ່າ: “ການພົວພັນຫວຽດນາມ - ອາເມລິກາ ໃນໄລຍະພັດທະນາໃໝ່“ ມີເນື້ອໃນເນັ້ນໜັກເຖິງຜົນປະໂຫຍດຂອງສອງປະເທດ ກໍ່ຄືຍົກອອກບັນດາວຽກງານທີ່ຈະຕ້ອງເຮັດ ເພື່ອນຳການພົວພັນສອງຝ່າຍຫວຽດນາມ - ອາເມລິກາພັດທະນາຢ່າງບໍ່ຢຸດຢັ້ງ. ບົດຄຳເຫັນຂອງທ່ານເລຂາທິການໃຫຍ່ ຫງວຽນຟູ໋ຈ້ອງ ໄດ້ຮັບຄວາມເອົາໃຈໃສ່ ແລະ ຊົມເຊີຍຈາກຜູ້ເຂົ້າຮ່ວມ.
ທ່ານເລຂາທິການໃຫຍ່ຫງວຽນຟຸຈ້ອງ ພົບປະກັບບັນດາ
ສະມາຊິກສະພາສູງ, ສະມາຊິກສະພາຕໍ່າອາເມລິກາ
(ພາບ: TTXVN)
ກ່ອນໜ້ານັ້ນ, ຕອນເຊົ້າວັນທີ 08/07 (ຕາມເວລາອາເມລິກາ), ຢູ່ສຳນັກງານສະພາແຫ່ງຊາດອາເມລິກາ, ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ຫງວຽນຟຸຈ້ອງ ໄດ້ມີການພົບປະກັບບັນດາສະມາຊິກສະພາສູງ, ສະມາຊິກສະພາຕໍ່າອາເມລິກາ. ການພົບປະໂດຍທ່ານອະດີດປະທານສະພາສູງອາເມລິກາ Patrick Leahy, ຫົວໜ້າຝ່າຍປະຊາທິປະໄຕຢູ່ສະພາສູງເປັນເຈົ້າພາບ. ຢູ່ທີ່ນີ້, ບັນດາສະມາຊິກສະພາແຫ່ງຊາດອາເມລິກາ ໄດ້ສະແດງໃຫ້ເຫັນການສະໜັບສະໜູນຕໍ່ການເພີ່ມທະວີການພົວພັນມິດຕະພາບ ແລະ ການຮ່ວມມືລະຫວ່າງ 2 ປະເທດ, ປາດຖະໜາຢາກຍູ້ແຮງການຮ່ວມມືໃນທຸກຂົງເຂດລະຫວ່າງອາເມລິກາ ແລະ ບັນດາລັດຂອງອາເມລິກາ ກັບຫວຽດນາມ ໃນຂົງເຂດຕ່າງໆ, ໃນນັ້ນມີບັນຫາການຄ້າ ແລະ ການປ້ອງກັບຄວາມສະຫງົບ. ບັນດາສະມາຊິກສະພາແຫ່ງຊາດອາເມລິກາ ໄດ້ສະແດງໃຫ້ເຫັນຄວາມເອົາໃຈໃສ່ຢ່າງສູງຕໍ່ບັນຫາທະເລຕາເວັນອອກ ຫວ່າງມໍ່ໆມານີ້.
ກ່າວຄຳເຫັນກັບບັນດາສະມາຊິກສະພາແຫ່ງຊາດອາເມລິກາ, ທ່ານເລຂາທິການໃຫຍ່ ຫງວຽນຟຸຈ້ອງ ຖືວ່າ, ໃນຕະຫຼອດ 20 ປີຜ່ານມາ, ການພົວພັນລະຫວ່າງຫວຽດນາມ ແລະ ອາເມລິກາ ບັນລຸໄດ້ບັນດາບາດກ້າວທີ່ຍາວໄກໃນໄລຍະປະຫວັດສາດອັນສັ້ນໆ. ການພົວພັນລະຫວ່າງ 2 ປະເທດໄດ້ຮັບການພັດທະນາຢ່າງຕັ້ງໜ້າໃນຕະຫຼອດ 20 ປີຜ່ານມາ ແມ່ນອີງໃສ່ພື້ນຖານເຄົາລົບບັນດາຫຼັກການພື້ນຖານໃນການພົວພັນກັບສາກົນ, ນັ້ນແມ່ນຄວາມເຂົ້າໃຈເຊິ່ງກັນ ແລະ ກັນ, ເຄົາລົບເອກະລາດ, ອະທິປະໄຕ, ລະບອບການເມືອງຂອງກັນ ແລະ ຮ່ວມມືຕ່າງຝ່າຍຕ່າງມີຜົນປະໂຫຍດ; ພ້ອມແລ້ວທີ່ຈະເຈລະຈາຢ່າງເປີດອົກເປີດໃຈ ເພື່ອບັນລຸໄດ້ຄວາມຮັບຮູ້ລວມໃນບັນດາບັນຫາທີ່ຍັງຄົງຄ້າງລະຫວ່າງ 2 ປະເທດ. ແລກປ່ຽນກັບບັນດາສະມາຊິກສະພາສູງ, ສະພາຕໍ່າອາເມລິກາ ກ່ຽວກັບບາງບັນຫາສາກົນ ແລະ ພາກພື້ນ, ທ່ານເລຂາທິການໃຫຍ່ ຫງວຽນຟຸຈ້ອງ ຕີລາຄາສູງເລື່ອງສະພາແຫ່ງຊາດອາເມລິກາ ໄດ້ສະແດງໃຫ້ເຫັນຄວາມເອົາໃຈໃສ່, ການປະກອບສ່ວນທີ່ມີລັກສະນະສ້າງສັນ ແລະ ມີຄວາມຮັບຜິດຊອບຕໍ່ສະພາບການຢູ່ທະເລຕາເວັນອອກ; ຢືນຢັນວ່າ ຫວຽດນາມ ຈະປະຕິບັດແນວທາງການພົວພັນຕ່າງປະເທດ ທີ່ເປັນເອກະລາດ, ເປັນເຈົ້າຕົນເອງ, ສັນຕິພາບ, ການຮ່ວມມື ແລະ ພັດທະນາຢ່າງສະເໝີຕົ້ນສະເໝີປາຍ, ຕັ້ງໜ້າ ແລະ ເປັນເຈົ້າການເຊື່ອມໂຍງເຂົ້າກັບສາກົນ, ແມ່ນຄູ່ຮ່ວມມືທີ່ໄວ້ເນື້ອເຊື່ອໃຈ ແລະ ແມ່ນສະມາຊິກທີ່ມີຄວາມຮັບຜິດຊອບຂອງປະຊາຄົມສາກົນ. ຫວຽດນາມ ກໍ່ຢືດໝັ້ນແຜນນະໂຍບາຍແກ້ໄຂຄວາມຂັດແຍ້ງກັນຜ່ານບັນດາມາດຕະການໂດຍສັນຕິວິທີ, ບົນພື້ນຖານເຄົາລົບກົດໝາຍສາກົນ, ສົນທິສັນຍາຂອງສະຫະປະຊາຊາດກ່ຽວກັບກົດໝາຍວ່າດ້ວຍທະເລ (UNCLOS) ປີ 1982.
ແລະກໍ່ໃນຕອນເຊົ້າວັນທີ 08/07 (ຕາມເວລາອາເມລິກາ) ທ່ານເລຂາທິການໃຫຍ່ ຫງວຽນຟຸຈ້ອງ ໄດ້ມີການພົບປະກັບທ່ານສະມາຊິກສະພາສູງ John McCain ຢູ່ສຳນັກງານສະພາແຫ່ງຊາດອາເມລິກາ. ທີ່ການພົບປະ, ທ່ານສະມາຊິກສະພາສູງ John McCain ຢືນຢັນກ່ຽວກັບການພັດທະນາຂອງການພົວພັນລະຫວ່າງອາເມລິກາ - ຫວຽດນາມ, ມີຄວາມເອກອ້າງຖະນົງໃຈຕໍ່ຜົນງານຂອງການຮ່ວມມືເຊິ່ງ 2 ຝ່າຍບັນລຸໄດ້ໃນຕະຫຼອດ 20 ປີຜ່ານມາ; ຖືວ່າ ການພົວພັນລະຫວ່າງ 2 ປະເທດຍັງມີຫຼາຍສິ່ງຫຼາຍຢ່າງເພື່ອພັດທະນາ, ຮຽກຮ້ອງໃຫ້ 2 ຝ່າຍຕ້ອງສືບຕໍ່ມານະພະຍາຍາມ, ຮ່ວມມືເພື່ອຂຸດຄົ້ນ, ເສີມຂະຫຍາຍບັນດາສິ່ງນັ້ນ. ຝ່າຍອາເມລິກາ ພ້ອມແລ້ວທີ່ຈະເພີ່ມທະວີການຮ່ວມມືໃນທຸກຂົງເຂດກັບຫວຽດນາມ, ໂດຍສະເພາະແມ່ນໃນຂົງເຂດປ້ອງກັນຊາດ - ປ້ອງກັນຄວາມສະຫງົບ. ທ່ານສະມາຊິກສະພາສູງ John McCain ໄດ້ແລກປ່ຽນກັບທ່ານເລຂາທິການໃຫຍ່ ຫງວຽນຟຸຈ້ອງ ກ່ຽວກັບບາງບັນຫາສາກົນ ແລະ ພາກພື້ນ, ໃນນັ້ນມີສະພາບການຢູ່ທະເລຕາເວັນອອກ ແລະ ຄວາມປອດໄພທາງດ້ານເຄືອຂ່າຍອິນເຕີແນັດ.
(ແຫຼ່ງຄັດຈາກ VOV)